
Ahkeruus ja rehellisyys.


Köyhällä seulantekijä Simolla oli paljon lapsia, mutta ei heistä kukaan
sentähden tarvinnut nälkäisenä mennä levolle. Hän luotti Jumalaan ja
totutti heidät jo varhain työhön. Joka viikko sai hänen vaimonsa viedä
koko joukon lankoja, jotka hän ja hänen lapsensa viikon varrella olivat
kehränneet, kaupungin torille myytäväksi. Pienempienkin lasten piti jo
ansaita niin paljon kuin heidän heikot voimansa sallivat. Niin saivat
kaksi pienintä tyttöä keväällä poimia orvokkia, joita äiti sitte otti
mukaansa kaupunkiin ja möi torilla muutamasta pennistä kimppu. Kerran
kun nuo kaksi pientä tyttöä poimivat orvokkia herraskartanon puutarhan
pensaikossa, löysivät he kultaisen sormuksen, jossa jalokivi kimalteli,
ja toivat sen riemuissaan kotia.


»Sormus on armollisen rouvan oma tuolla ylhäällä herraskartanossa»,
sanoi isä; »hän on sen kadottanut viime syksynä ja kauan aikaa turhaan
antanut sitä etsiä. Sillä on suurempi arvo kuin kaikella sillä, mitä
te koko talven kuluessa olette kehräämällä ansainneet; se on maksanut
miltei neljäsataa markkaa. Mitä arvelette? Vilja on nyt kallista ja
me emme enää jaksa hankkia rahaa sitä varten. Emmeköhän pitäisi tätä
sormusta?»


»Oi, ei, ei,» huusivat lapset yksimielisesti ja katsoivat isää
kummastellen silmiin. »Sehän olisi varkautta ja varkaus on synti.»


»No hyvä», virkkoi isä, »minä tahdoin vaan nähdä, olitteko panneet
mieleenne minun hyvät opetukseni. Viekää te, tytöt, jotka olette sen
löytäneet, sormuksen heti paikalla herraskartanoon.»


Armollinen rouva oli hyvin iloissaan näitten hyvien ihmisien
rehellisyydestä. Hän puhui ystävällisesti lasten kanssa ja tiedusteli
tarkoin heidän vanhempiansa. Avoluontoiset tytöt kertoivat kaikki, mitä
he tiesivät — miten ankaralla työllä isä sai ansaita jokapäiväisen
leivän niin monelle lapselle, miten väsymättömän ahkerasti äiti teki
työtä, miten kumpaisetkin olivat hurskaita ja täynnä luottamusta
rakkaaseen Jumalaan ja miten lempeitä he olivat kaikkia lapsiansa
kohtaan.


Rouva kuunteli tarkoin, mitä hän sai kuulla tästä jalomielisestä
perheestä, josta hän tähän asti niin vähän oli tiennyt. »No hyvä»,
virkkoi hän, »minä tahdon käydä tervehtimässä vanhempianne heidän
omassa kodissaan ja auttaa heitä kaikessa hädässä. Sanokaa heille se»,
jatkoi hän ja lahjoitti kummallekin tyttöselle viisi markkaa.


Kun lapset toivat rahan kotiin ja iloissaan kertoivat kaikkea, mitä
armollinen rouva oli puhunut, sanoi isä: Tuossa nyt näette, rakkaat
lapset, miten tosi se sananlasku on joka sanoo:


    Yks’ markka oikeudella ansaittu,


    On parempi kuin tuhat väärin hankittu.




Näkymätön aave.


Työmies oli ollut riihenpuinnissa läheisessä talonpoikaistalossa
ja läksi yötä vasten kuutamolla kotiansa kulkemaan. Äkkiä tuntui
hänestä ikäänkuin joku olisi koputtanut häntä selkään. Hän vilkaisi
säikähtyneenä taaksensa, mutta ei nähnyt ketään. Nopein askelin
jatkoi hän matkaansa — mutta tunsi koputuksen kovemmin ja useimmin.
Hän pysähtyi uudelleen, katseli ympäriinsä, vaan ei sittekään nähnyt
ketään. Nyt rupesi hän täyttä laukkaa juoksemaan — ja silloin vasta
alkoi koputus hänen selässään tuntua yhä kovemmin ja kovemmin. Kalpeana
ja tuskan hiki otsallansa syöksyi hän pirttiinsä ja kertoi vaimolleen
ja lapsilleen, että näkymätön aave oli häntä ajanut takaa pirttiin
saakka.


Kaikki olivat ensin hyvin peljästyneinä — mutta vihdoin purskahtivat he
raikkaaseen nauruun. Tuo siivo riihenpuija oli kantanut riihiriuskaa
olallansa. Riuskan mutka, jonka hän oli sitonut varteen kiinni, oli
päässyt irti ja, mitä kovemmin mies juoksi, sitä nopeimmin se oli
heilunut ja sitä lujemmin häntä selkään jyskyttänyt. Riuskan mutka oli
siis tuo näkymätön aave. Säikähdyksestä ja kiivaasta juoksusta tuli tuo
taikauskoinen mies kipeäksi ja täytyi muutamia päiviä pysyä vuoteen
omana.


    Monelle aaveen pelko on


    Tuottanut tuhon, turmion.




Hyviä opetuksia pienien tarinoitten muodossa.


1. Pikku karitsa juoksi aina yksinään ympäri laitumilla. Silloin
sanoi emälammas: »Lapsi! Ilman minutta et saa mennä askeltakaan
ulos navetasta.» Mutta karitsa ei totellut. Hän meni aivan yksin
metsään. Silloin tuli susi ja söi karitsan suuhunsa. Niin käypi
tottelemattomille.


2. Pikku kissanpoika maisteli mielellänsä salaa kaikkia. Kerran löysi
hän jotain valkeata maljasessa. Se oli niin makeata kuin sokeri.
Kissanpoika nuoli nopeasti koko maljasen tyhjäksi. Mutta tuo valkea
ja makea olikin hiirenmyrkkyä ja kissanpoika poloisen täytyi nyt näin
surkeasti kuolla. Elä siis ole kaiken makean maistelija!


3. Pikku apina näki kerran, miten hänen herransa ajoi partaansa. Kun
herra oli poistunut, tahtoi pikku apina myös tehdä samoin. Hän saipusti
itsensä, otti käpälällänsä terävän partaveitsen ja — leikkasi sillä
nenänökerönsä poikki.


Ei pidä matkia kaikkea, mitä näkee muitten tekevän.


4. Susi pujahti yöllä ahtaan reiän kautta teurastajan taloon. Hän söi
varmaankin parisataa makkaraa. Mutta siitä tuli hänen vatsansa niin
paksuksi, ettei hän enää päässyt pujottautumaan ulos ahtaan reiän
kautta. Silloin tuli teurastaja ja löi hänet kirveellään kuoliaaksi.


Niin käypi varkaille.


5. Mehiläinen pisti karhua kuonoon. Voi kauheutta, miten hän mörisi!
Vihoissaan hän heitti kaikki mehiläispesät kumoon. Silloin pistivät
mehiläiset hänet aivan kuoliaaksi.


Joka tahtoo kostaa, vahingoittaa ainoastaan itsensä. Elä siis ole
sellainen mörisevä karhu!


6. Orava kuori hampaillaan saksanpähkinästä vihannan kuoren pois.
»Hyi, miten karvas,» sanoi hän. »Mutta sitä makeammalta tulee sisus
maistumaan».


Usein tuntuu työ karvaalta, mutta sen hedelmä on makea.


7. Nuori, tyhmä härkä valehteli huviksensa. Kerran rupesi hän mylvimään
aivan kuin susi olisi hänen kimpussaan. Vanhemmat härät juoksivat
kauhistuneena avuksi aikeissa sarvillansa karkoittaa suden. Mutta
valehtelija nauroi vaan pilkallisesti. Kohta sen perästä tulikin susi
todella ja iski kiinni hänen kurkkuunsa. Silloin mylvi nuori härkä
hirveästi: »Mu, mu, mu!» Mutta vanhemmat härät eivät enää uskoneet
häntä ja susi repi hänet palasiksi.


Niin saa valhe rangaistuksen.


8. Oli kerran nuori hevonen, joka ei tahtonut käydä työssä. Sentähden
hän juoksi tiehensä — kauas, kauas pois toiseen maahan. Siellä oli
kaikkein parasta heinää eikä yhtäkään ihmistä. Siellä oli sillä hyvä
olla. Se ei tehnyt mitään muuta kuin juoksenteli joutilaana, söi ja
makasi. Mutta kohta tuli talvi. Silloin sillä ei ollut mitään ruokaa
enää eikä tallia. Kurjana täytyi nuoren hevosen nälkään ja pakkaseen
kuolla.


Ellet nuoruudessasi tahdo työtä tehdä, niin käypi sinulle vanhuudessa
samalla tavalla.


9. Pienellä kananpojalla oli hirveä jano. Vihdoin hän löysi ruukun.
Se oli vielä puolillaan vettä täynnä. Mutta hän ei voinut ylettää
veteen saakka. Hän koetti väkivoimalla kaataa ruukun kumoon. Mutta se
olikin liian raskas. Hänen täytyi vesiruukun ääressä nääntyä janoon.
Silloin tuli näppärä sirkkunen. Hän voi vielä vähemmin ylettää veteen
asti. Mutta hän mätti pieniä kiviä ruukkuun. Siten nousi vesi yhä
korkeammalle, kunnes sirkkunen sai sammuttaa janonsa.


Opi ahkeraan! Ymmärrys auttaa useinkin hädässä, jossa kaikki väkivalta
on turhaa.


10. Kovan kesäkuumuuden kestäessä kuivui kerran vesilätikkö ja sammakot
olivat pakoitetut lähtemään tiehensä. He tulivat kaivolle, joka oli
melkein täynnä vettä. »Hyppäämmekö tuonne?» kysyivät nuoret sammakot.
»Ei!» vastasivat vanhat. »Sillä jos vesi täälläkin kuivuu, niin silloin
ette enää pääse ylös.»


Lasten tulee kaikessa neuvotella vanhempiensa kanssa, sillä heillä on
suurempi kokemus.


11. Kyyhkynen istui puussa. Sen oksien alla juoksi pieni puro.
Mehiläinen joi purosta ja putosi veteen. Kyyhkynen taittoi oksan ja
viskasi sen hänelle. Mehiläinen pelastui sen avulla vedestä ja pääsi
onnellisesti ylös.


Tulla muille avuksi, on hyvästi tehty.


12. Kohta sen perästä istui kyyhkynen taas puussa. Metsästäjä tähtäsi
pyssyllään sitä. Kiireesti lensi mehiläinen sinne ja pisti metsästäjää
käteen. Metsästäjän käsi vavahti, hän ampui harhaan ja kyyhkynen
pelastui onnellisesti.


Kiitollisuus on kaunis ominaisuus.


13. Kettu ja jänis kulkivat pimeänä yönä pensaikon ohitse. Äkkiä
kuulivat he pensaikosta hirveän älinän. Arka jänis luuli siellä olevan
jonkun villipedon ja juoksi nopeasti pakoon. Viisas kettu sitävastoin
meni sinne tarkastamaan — ja katso, siellä oli vaan lehtosammakko.


Mitä voimme tästä oppia?


14. Pukki kurkisteli ylhäältä navetan ylisiltä ulos. Alhaalla kulki
susi ohitse. Kun pukki oli hyvissä turvissa, oli hän hyvin urhea. Hän
huusi: »Sinä varas! Sinä murhamies!» Kohta sen perästä kohtasi susi
hänet avonaisella kedolla — ja kiskoi häneltä kielen pois.


Pahuus saapi aina rangaistuksen; ellei heti, niin aikaa myöten.


15. Etana pyysi pääskystä opettamaan häntä lentämään. Pääskynen
vastasi: »Katsos, eihän sinulla ole siipiäkään! Elä huoli! Voit loukata
itsesi kuoliaaksi». Mutta etana ei herennyt pyytämästä ja kiusaamasta.
Silloin pääskynen nosti hänet aina pilviin saakka ja antoi hänet
pudota. Etana putosi kiveä vasten — ja murskautui kuoliaaksi.


Niin käypi itsepäisille.


16. Heinäsirkka tuli talvella muurahaisten luo ja sanoi: »Antakaa toki
minulle ainoastaan pari viljan jyvää?» Muurahaiset vastasivat: »Miksi
et sinä sitte ole kesällä mitään koonnut kokoon?» Heinäsirkka virkkoi:
»Niin, kesällä olen minä aina laulanut ja sirkuttanut». Muurahaiset
nauroivat ja sanoivat: »No, tanssi sitten talvella».


Köyhyys, nälkä, häpeä ja pilkka ovat laiskuuden palkka.


17. Ylpeä aasi puki leijonan taljan päällensä. Muut aasit luulivat
silloin, että hän oli todellinen leijona ja tekivät hänelle syvimmät
kumarruksensa. Mutta aasinajaja tunsi hänet pitkistä korvistaan, jotka
pistivät esiin. Hän kiskoi häneltä leijonan taljan pois ja pieksi hänet
pahanpäiväiseksi.


Typerät ihmiset vaan luulevat jotain voittavansa kauneitten vaatteiden
avulla — ja arvostelevat muitakin ainoastaan vaatteiden mukaan.


18. Kana löysi käärmeen pesän, joka oli täynnä käärmeen poikasia. Ne
olivat kylmästä aivan jähmettyneitä ja puolikuolleita. Hyväsydämminen
ja sääliväinen kana asettui käärmeen poikasien päälle niitä
lämmittääkseen. Mutta — niinpian kuin häijyt käärmeet jälleen
virkistyivät eloon, pistivät he hyväsydämmisen kanan kuoliaaksi.


Lapset, jotka kiittämättömyydellä palkitsevat vanhempien rakkauden,
ovat näitten käärmeen poikasien kalttaisia.


19. Koira kantoi suussaan lihapalaa ja ui sen kanssa virran poikki.
Silloin näki hän kirkkaassa vedessä oman kuvansa. Hän luuli että se oli
toinen koira ja tahtoi nopeasti anastaa häneltä lihan. Mutta kun hän
hampaillansa sitä tavoitti, pudotti hän oman lihapalan suustaan ja se
upposi pohjaan. Nyt hänellä ei ollut sitäkään.


Se, joka tahtoo anastaa toisen omaa, hän kadottaa omansakin.


20. Ylpeä sammakko näki härän laitumella puron läheisyydessä. Silloin
sanoi hän toisille sammakoille: »Eikö totta, ystävät, enkö ole yhtä
suuri kuin tuo härkä?» »Oi, mitä sinä ajattelet», virkkoivat toiset,
»ei sinnepäinkään!» »Noh, katsokaa nyt», sanoi hän, »nyt minä kohta
olen yhtä suuri». Hän rupesi kaikin voimin puhaltamalla paisuttamaan
itseänsä niin kauheasti, että — halkesi.


Ylpeys käy lankeemuksen edellä.


21. Käärme makasi levollisena auringonpaisteessa ja nukkui. Hiipipä
silloin varis sinne ja tahtoi sen nopeasti tappaa. Mutta käärme syöksyi
kauhealla kihinällä ylös ja antoi varikselle sellaisen piston, josta se
kuoli.


Joka toiselle pahaa tarkoittaa, sitä itseä onnettomuus kohtaa.


22. Leivonen riippui verkkoon kiinni kietoutuneena. Siinä hän
valitti näin: »Minä kurja, minä onneton lintuparka! En minä varasta
kultajyväsiä, enkä hopeaa, enkä helmiä. Oi! pieni ohran jyvänen vaan
tuottaa minulle kuoleman!»


Pienet virheet voivat sinulle tuottaa suuren onnettomuuden.


23. »Lapset», sanoi vanha kärpänen pojilleen, »varokaa hunajaa,
varokaa viiniä ja varokaa palavaa kynttilää!» »Mitä», sanoi muutama
nuori kärpänen, »hunajahan on niin makeaa». Hän söi — ja jäi jalastaan
siihen riippumaan. »Oi», sanoi toinen, »viinihän on niin hyvää». Hän
joi — tuli humalaan ja hukkui lasiin. »Mutta kynttilä», sanoi kolmas,
»loistaa niin kauniisti — eikä ole ruokaa eikä juomaa». Se lenteli
siihen — ja poltti itsensä.


Paha näkyy välistä hyvältä, välistä makealta ja kauniilta. Sentähden
täytyy lasten ottaa huomioon varoitukset, muuten tulevat he
onnettomiksi.


24. Jalopeura makasi luolassaan ja nukkui. Silloin tuli pieni hiiri
ja nykäsi häntä parrasta. Hän hypähti ylös — husch, hiiri oli
taas loukossaan. Nyt jalopeura asettui jälleen paikoilleen ja oli
nukkuvinaan. Heti tuli hiiri takaisin. Husch — nytpä hän olikin
jalopeuran käpälissä. Hiiri itki ja rukoili päästämään hänet hengissä
lähtemään. Jalopeura virkkoi: »Suloinen tosin olisi kosto ollut
minulle, mutta kauniimpi ja jalompi on antaa anteeksi. Mene — eläkä
noin enää tule luokseni».


25. Muutamien päivien perästä joutui jalopeura verkkoon, jonka
metsästäjä oli asettanut häntä varten. Hän ei enää voinut liikkua ja
kiljui tuskissaan. Silloin tuli pikku hiiri ja nakersi paulat poikki.
»Katsos», sanoi hän, »jos et olisi säästänyt minun henkeäni, olisi
sinun nyt pitänyt kuolla».


Joka on laupias, sille laupeutta osoitetaan.


Järkevä, suorapuheinen palvelija.


Evald, eräs rikas, nuori herrasmies, antautui isänsä kuoltua
uhkapeliin, juoppouteen ja muihin irstaisuuksiin. Hänen isänsä vanha
metsästäjä varoitti häntä avosydämmisesti. »Elkää tehkö niin, rakas
nuori herra!» hän sanoi eräänä iltana, kun he metsästykseltä palasivat
kotia. »Siten saatatte itsellenne ja isävainajanne muistolle häpeää,
hukkaatte omaisuutenne ja saatatte itsenne aikaseen hautaan».


Mutta nuori herra vihastui metsästäjäänsä ja kielsi häntä vast’edes
sellaisia varoituksia antamasta.


Metsästäjä vaikeni ja astui surullisna hänen takanansa. Näin kulkien
he tulivat suohon, eivätkä päässeet enää etemmäksi. »Me olemme menneet
harhaan», sanoi Evald, »ja saamme nyt koko yön harhailla metsässä».


Metsästäjä virkkoi: »Näin kyllä että olitte joutuneet harhatielle,
mutta minä varoin itseäni osoittamaan teitä oikealle. Minä ajattelin,
näette, että te voisitte sen pahaksenne panna».


»Oletko sinä mieletön?» huusi Evald. »Jokainen järkevä ihminen olisi
siitä tietysti hyvillään ja kiitollinen! Sinun olisi pitänyt minua
varoittaa; saata minut nyt heti oikealle tielle!»


»Kyllä», sanoi metsästäjä, »aivan mielelläni; mutta kun te moititte
minua siitä, että olen antanut teidät varoittelematta joutua suohon,
kuinka te sitten voitte pahaksenne panna, kun varoitan teitä kokonaan
turmiolle joutumasta».


Evald sanoi: »Sinä olet oikeassa, vast’edes tulen ottamaan korviini
kaikki sinun varoituksesi».


    Vaan tyhmä tylyst’ ystäväänsä kohtaa


    Mi häntä hyveen tielle tahtoo johtaa.




Luonnollinen ja teko-ruusu.


Järkevällä äidillä, joka tahtoi antaa lapsillensa hyvän kasvatuksen,
oli kaksi ruusua, toinen luonnollinen ja toinen mukaelemalla tehty.
Nämä oli hän asettanut lasiseen vesiastiaan ikkunalaudalla. Mehiläinen
lenteli siellä ja asettui istumaan luonnolliselle ruusulle. Sitä äiti
juuri toivoikin. Mehiläinen lensi taas tiehensä, mutta äiti tiesi että
hän jälleen palajaisi ja kutsui lapsiansa.


»Te näette tuossa», lausui hän, »kaksi ruusua. Toinen on kasvanut
ruusupensaassa meidän puutarhassamme, toisen on muuan hyvin taitava
kukantekijä tehnyt. Sanokaa minulle nyt mikä on luonnollinen ja mikä on
tekoruusu? Katselkaa näitä kahta ruusua oikein tarkoin, mutta ette saa
niitä liikuttaa».


Lapset eivät luulleet voivansa niitä erottaa toisistaan. »Tuoksusta»,
sanoivat he, »voisi sen kyllä havaita, mutta me emme tiedä, mistä
ruususta tuoksu tulee, emmekä siis mikä on kasvanut ja mikä tekemällä
tehty».


Nyt lenteli mehiläinen taas sinne ja asettui arvelematta tai edes
tuokiotakaan epäellen luonnollisen ruusun päälle.


»No niin, lapsukaiseni», sanoi äiti, »eikö teidän tule myöntää, että
pienellä mehiläisellä on enemmän älyä kuin teillä? Hänellä on vähäisenä
toimenaan kukkaisten pölystä ja nesteestä valmistaa vahaa ja hunajaa.
Muista asioista ei se tiedä mitään. Tämän hänen tietonsa, tämän
taipumuksen, jota oppineet vaistoksi kutsuvat, on Jumala, joka niin
lempeästi kaikista luoduistansa huolta kantaa, häneen istuttanut.


»Mutta mitenkä on nyt meidän ihmisten laita? Tätä tietoa, tätä aistia
ei Jumala ole meille suonut. Mutta Jumala on meille antanut ymmärryksen
tutkia ja valita mitä meidän aineelliseksi hyödyksemme soveliasta
on. Hän antoi meille vapaan tahdon, mutta myös omantunnon, joka
meitä varoittaa pahasta ja johdattaa kaikkeen hyvään, joka sielumme
autuudelle välttämätöntä on.


»Meidän tulee sentähden käyttää ja kehittää ymmärrystämme oppiaksemme
oikein tuntemaan tätä näkyväistä maailmaa. Vielä enemmän tulee meidän
kuulla omantuntomme ääntä, tätä Jumalan ääntä, joka ilmoittaa että me
olemme myös toisen korkeamman maailman omia. Me voimme tosin havaita
tunnusmerkkiä Jumalasta näkyväisessä luomakunnassa; mutta vielä
ihanampana ilmaisee hän itsensä pyhässä raamatussa, joka selkeästi
selittää sen, johon omatunto ainoastaan viittaamalla osottaa».


    Tutki luonnoss’ Luojan töitä.


    Ne on viisauden teitä!




Outo hautakirjoitus.


Matkustavainen luki erään suuren kaupungin hautausmaalla hautakivien
päällekirjoituksia. Marmorimuistopatsaalle oli suurilla kirjaimilla
kiveen hakattu seuraavat kummalliset sanat: »Se mies, jonka luut tässä
lepää, on tullut 90 vuoden vanhaksi; mutta elänyt hän on ainoastaan
kolme vuotta».


Vieras, joka ei ymmärtänyt tätä hautakirjoitusta, pudisteli päätään
ja kutsutti haudankaivajan, joka hänelle selitti hautakirjoituksen
seuraavalla tavalla:


»Se mies, jonka haudalla nyt seisomme», kertoi hän, »on lapsuudestaan
saakka elänyt ainoastaan tätä maailmata varten ja etsinyt sen
katoovaista tavaraa, hekumaa ja kunniaa. Mutta kolme vuotta ennen
kuolemaansa muuttui hän, oppi Jumalata tuntemaan, rukoili häntä joka
päivä ja koetteli elää Jeesuksen opin mukaan. Hän teki keräämillään
rikkauksilla paljon hyvää köyhille, eikä hänellä enää ollut suurempaa
onnea kuin tehdä muille iloa ja koetteli olla ja elää ainoastaan
Jumalan sanan jälkeen. Kuolinvuoteellaan sanoi hän: ’entinen elämäni ei
ollut mitään elämätä; minä olin ikäänkuin kuollut Jumalalle, kaikelle
hyvälle ja kaikelle oikealle ihmisilolle. Mutta vasta sitte kun mieleni
muuttui, alkoi oikea elämä; sillä ainoastaan nämä kolme vuotta olen
elänyt Jumalaa ja hyvää varten ja nauttinut puhtaamman ja parhaimman
ilon.’ Hän käski sentähden panemaan hautakivelleen nämä edellä mainitut
oudot sanat, jotka varmaan jo ovat monenkin saattaneet parempiin
ajatuksiin.»


    Ken itsens’ uhraa maailmalle,


    Ei elä, kuole taivahalle.




Kuolevan kolme rukousta.


Kuolinvuoteellaan makasi eräs ylhäinen, korkeasukuinen valtion
virkamies, joka jo monta vuosisataa sitte oli elänyt ja uskollisesti
palvellut herraansa. Mutta liian paljon oli hän tavotellut kunniasijoja
ja ajallista omaisuutta, vieläpä myös huolehtinut enemmän hovin kuin
kansan eduista. Keisari kävi häntä tervehtimässä ja kehoitti häntä
pyytämään itselleen jonkun armonosoituksen, minkä ikinä tahtoi.


»Rauhoita minun omaatuntoani siitä», sanoi kuoleva, »että olen elänyt
ainoastaan tätä maailmata varten».


»Sitä en voi», vastasi keisari.


»Noh», virkkoi kuoleva, »pidennä elämääni yhden tunnin vaan».


»Yhtä vähän minä sitäkään voin», sanoi keisari, »en edes
silmänräpäystäkään».


»Niin lievennä ainakin tuskat jäsenissäni!» vaikeroitsi sairas.


»Ei sekään ole minun vallassani», vastasi keisari huokaellen.


»Oi», huokaili nyt kuoleva, »olisinko minä kuitenkin Jumalaa niin
uskollisesti palvellut kuin sinua, niin olisi minulla ystävä taivaassa,
joka tähdistönauhojen asemesta olisi voinut suoda korkeampia
armonosoituksia, voinut antaa synnit anteeksi, voinut pidentää tämän
ajallisen elämän ja antaa ijankaikkisen.»


    Ken Herraa tääll’ on etsinyt,


    Ei ole turhaan elänyt.




Ykkönen.


Eräs herttainen, hilpeä vanhus keskusteli mielellään pojanpoikansa
kanssa ja osasi ikäänkuin leikkien saada hänet ymmärtämään
tärkeimmätkin totuudet. Kerran hän kirjoitti pojalle, joka koulusta
tultua kävi häntä tervehtimässä, kivitaululle seuraavaa: Jos sinä
käyttäydyt siivosti, opit ahkerasti etkä tee mitään pahaa, niin annan
minä sinulle niinpian kuin täytät viisitoista vuotta, 000 markkaa,
joilla sinä saat joko lukujasi jatkaa tai oppia kaupankäyntiä.


Pikku Paavo rupesi nauramaan ja sanoi: »Nollathan eivät ole minkään
arvoisia, olkoonpa niitä miten paljon hyvänsä. Mutta jos sinä asetat
jonkun luvun niitten eteen, esimerkiksi 1, silloin heillä vasta on
merkitys».


Isoisä hymyili ja sanoi: »Niin tahdon minä sitte 1 numerolla muuttaa
nollien mitättömyyden 1000. Mutta paina muistiisi tämä hyvä opetus:
’Kaikki meidän tekomme ovat pelkkiä nollia vaan, ellei yksi ykkönen
tule niille lisäksi, joka heille vasta arvoa antaa ja tämä ykkönen on
rakkaus Jumalaan ja ihmisiin’».


    Sydän mi Herraa Jumalaa


    Ja lähimmäistä rakastaa,


    Elomme työmme jalostaa.




Kaupunki- ja maalaiselämä.


Marketta, eräs reipas talonpojan emäntä, kantoi suuren korillisen
pellavaa kaupunkiin; hänen lapsensa, poika ja tyttö, kantoivat
pienempiä koria ja seurasivat häntä. Kaupungin rouva, joka oli tilannut
pellavan, oli siihen hyvin tyytyväinen ja tarjoili lapsille ja heidän
äidilleen simaa ja vehnäleipää. Lapset olivat kovin iloissaan. »Kuinka
onnellisia ovat kumminkin kaupunkilaiset», sanoivat he. »Kuinka
murakkaa on tämä valkoinen leipä! Kuinka makeaa tämä keltainen
juoma! Ja kuinka komeaksi ovat tämän suuren pirtin seinät maalatut!
Kaupunkilaiset ovat tosiaankin onnellisia ihmisiä!»


Seuraavana keväänä kävi kaupunkilaisrouva lapsineen tervehtimässä
talonpojan emäntää maalla. Emäntä kestitsi vieraita puutarhassaan
kukkivien omenapuitten varjossa tarjoten maitoa, voita ja ruisleipää.
Lapsista tämä maistui niin äärettömän makealta.


»Näin rasvaista maitoa ja näin kullankeltaista voita», sanoivat he,
»emme varmaankaan saa nähdä kaupungissa. Tämä musta leipä tuntuu myös
meistä voimakkaammalta ja paremmalta kuin valkoinen. Ja kuinka kaunista
täällä on! Kuinka sinisenä taivas hohtaa valkoisten ja punasten
omenakukkien läpitse! Kuinka monivärisenä tuo vihreä niitty kukkinensa
loistaa! Maalaiset ovat kumminkin onnellisimpia ihmisiä!»


Molemmat äidit hymyilivät ja sanoivat: »Kaupunkilainen kiittää
maalaista, maalainen kaupunkilaista onnelliseksi!»


    Jok’ onneansa oikein osaa arvostaa,


    Hän ainoastaan onnen saavuttaa.

